LIETUVOS RESPUBLIKOS ENERGETIKOS MINISTRAS

ĮSAKYMAS

DĖL ELEKTROS TINKLŲ, MAGISTRALINIŲ DUJOTIEKIŲ IR NAFTOTIEKIŲ (PRODUKTOTIEKIŲ), SKIRSTOMŲJŲ DUJOTIEKIŲ, ŠILUMOS PERDAVIMO TINKLŲ APSAUGOS ZONŲ, MAGISTRALINIŲ DUJOTIEKIŲ VIETOVĖS KLASIŲ TERITORIJŲ PLANŲ RENGIMO (NERENGIANT TERITORIJŲ PLANAVIMO DOKUMENTO AR ŽEMĖS VALDOS PROJEKTO) IR TVIRTINIMO TVARKOS APRAŠO PATVIRTINIMO

2020 m. spalio 13 d. Nr. 1-339

Vilnius

Vadovaudamasis Lietuvos Respublikos specialiųjų žemės naudojimo sąlygų įstatymo 6 straipsnio 1 dalies 6 punktu, 7 straipsnio 3 dalimi, 11 straipsniu, 141 straipsnio 3 ir 5 dalimis ir įgyvendindamas Lietuvos Respublikos Vyriausybės 2019 m. gruodžio 11 d. nutarimo Nr. 1248 „Dėl Lietuvos Respublikos specialiųjų žemės naudojimo sąlygų įstatymo įgyvendinimo“ 1.3 papunktį:

1.Tvirtinu Elektros tinklų, magistralinių dujotiekių ir naftotiekių (produktotiekių), skirstomųjų dujotiekių, šilumos perdavimo tinklų apsaugos zonų, magistralinių dujotiekių vietovės klasių teritorijų planų rengimo (nerengiant teritorijų planavimo dokumento ar žemės valdos projekto) ir tvirtinimo tvarkos aprašą (pridedama).

2. N u s t a t a u, kad iki 2023 m. sausio 1 d. tvirtinant šiuo įsakymu patvirtintame Elektros tinklų, magistralinių dujotiekių ir naftotiekių (produktotiekių), skirstomųjų dujotiekių, šilumos perdavimo tinklų apsaugos zonų, magistralinių dujotiekių vietovės klasių teritorijų planų rengimo (nerengiant teritorijų planavimo dokumento ar žemės valdos projekto) ir tvirtinimo tvarkos apraše nurodytus magistralinių dujotiekių vietovės klasių teritorijų planus, nurodoma įsigaliojimo data, ne ankstesnė nei 2023 m. sausio 1 d.

Energetikos ministras	Žygimantas Vaičiūnas

PATVIRTINTA

Lietuvos Respublikos energetikos ministro

2020 m. spalio 13 d. įsakymu Nr. 1-339

ELEKTROS TINKLŲ, MAGISTRALINIŲ DUJOTIEKIŲ IR NAFTOTIEKIŲ (PRODUKTOTIEKIŲ), SKIRSTOMŲJŲ DUJOTIEKIŲ, ŠILUMOS PERDAVIMO TINKLŲ APSAUGOS ZONŲ, MAGISTRALINIŲ DUJOTIEKIŲ VIETOVĖS KLASIŲ TERITORIJŲ PLANŲ RENGIMO (NERENGIANT TERITORIJŲ PLANAVIMO DOKUMENTO AR ŽEMĖS VALDOS PROJEKTO) IR TVIRTINIMO TVARKOS APRAŠAS

I SKYRIUS

BENDROSIOS NUOSTATOS

1. Elektros tinklų, magistralinių dujotiekių ir naftotiekių (produktotiekių), skirstomųjų dujotiekių, šilumos perdavimo tinklų apsaugos zonų, magistralinių dujotiekių vietovės klasių teritorijų planų rengimo (nerengiant teritorijų planavimo dokumento ar žemės valdos projekto) ir tvirtinimo tvarkos aprašas (toliau – Tvarkos aprašas) nustato elektros tinklų, magistralinių dujotiekių ir naftotiekių (produktotiekių), skirstomųjų dujotiekių, šilumos perdavimo tinklų (toliau – Objektai) apsaugos zonų ir magistralinių dujotiekių vietovės klasių teritorijų (toliau – MD teritorijos) planų (toliau – Planai) sudėtį ir turinį, jų rengimo, viešinimo ir tvirtinimo tvarką.

2. Tvarkos aprašo nuostatos taikomos, kai Planai rengiami ir Objektų apsaugos zonos bei MD teritorijos juose nustatomos nerengiant teritorijų planavimo dokumento ar žemės valdos projekto:

2.1. tenkinant viešąjį interesą pagal Lietuvos Respublikos specialiųjų žemės naudojimo sąlygų įstatymo (toliau – Įstatymas) 7 straipsnio 3 dalį, kai žemės savininko, valstybinės ar savivaldybės žemės patikėtinio sutikimas neprivalomas ir Objektų apsaugos zonos ir (ar) MD teritorijos nustatomos:

2.1.1. elektros tinklams;

2.1.2. magistraliniams dujotiekiams;

2.1.3. magistraliniams naftotiekiams (produktotiekiams);

2.1.4. skirstomiesiems dujotiekiams;

2.1.5. šilumos perdavimo tinklams;

2.1.6. Aprašo 2.1.1–2.1.5 papunkčiuose nurodytiems objektams, kai jie įgyvendinami kaip valstybei svarbūs projektai;

2.2. pagal Įstatymo 141 straipsnio 3 dalį, kai iki Įstatymo įsigaliojimo dienos ūkinei ir (ar) kitokiai veiklai, dėl kurios Objektų apsaugos zonos turėjo būti nustatytos, statybą leidžiantys dokumentai išduoti, projektai, kuriems įstatymų nustatytais atvejais tokie dokumentai neišduodami, suderinti ir ši veikla vykdoma, bet šios apsaugos zonos nenustatytos ir neįrašytos į Nekilnojamojo turto kadastrą ir Nekilnojamojo turto registrą;

2.3. pagal Įstatymo 141 straipsnio 5 dalį, kai Objektų apsaugos zonos ar MD teritorijos turi būti nustatytos dėl ūkinės ir (ar) kitokios veiklos, kuriai vykdyti iki Įstatymo įsigaliojimo dienos šių teritorijų nustatyti nereikėjo, kai ši veikla vykdoma ar jai vykdyti statybą leidžiantys dokumentai išduoti.

3. Tvarkos apraše vartojamos sąvokos suprantamos taip, kaip jos apibrėžtos Įstatyme, Lietuvos Respublikos energetikos įstatyme, Lietuvos Respublikos elektros energetikos įstatyme (toliau – Elektros energetikos įstatymas), Lietuvos Respublikos gamtinių dujų įstatyme (toliau – Gamtinių dujų įstatymas), Lietuvos Respublikos šilumos ūkio įstatyme, Lietuvos Respublikos teritorijų planavimo įstatyme (toliau – Teritorijų planavimo įstatymas), Lietuvos Respublikos statybos įstatyme (toliau – Statybos įstatymas), Lietuvos Respublikos nekilnojamojo turto kadastro įstatyme (toliau – Nekilnojamojo turto kadastro įstatymas), Lietuvos Respublikos geodezijos ir kartografijos įstatyme (toliau – Geodezijos ir kartografijos įstatymas) ir kituose teisės aktuose.

II SKYRIUS

PLANŲ SUDĖTIS IR TURINYS, JŲ RENGIMO, VIEŠINIMO IR TVIRTINIMO TVARKA

PIRMASIS SKIRSNIS

BENDROSIOS NUOSTATOS

4. Planai pradedami rengti asmens (fiziniai asmenys, juridiniai asmenys ar jų padaliniai, kitos organizacijos ar jų padaliniai) (toliau – asmuo), suinteresuoto ūkinės ir (ar) kitokios veiklos, dėl kurios turi būti nustatytos konkrečių Objektų apsaugos zonos ir (ar) MD teritorijos, vykdymu, ar šio asmens teisių ir pareigų perėmėjo (toliau – Plano iniciatorius) sprendimu. Plano iniciatoriaus sprendimu Planas gali būti rengiamas vienam Objektui, tos pačios rūšies Objektams arba tarpusavyje susijusiems skirtingų rūšių Objektams, jeigu Plano iniciatoriumi yra tas pats asmuo.

5. Plano iniciatorius parenka asmenis, rengsiančius Planą (toliau – Plano rengėjas), Lietuvos Respublikos viešųjų pirkimų įstatymo ar Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo ir kitų teisės aktų nustatyta tvarka arba Plano iniciatorius (jo struktūrinis padalinys) pats yra Plano rengėjas. Planus rengia:

5.1. asmenys, pagal Teritorijų planavimo įstatymą galintys rengti teritorijų planavimo dokumentus ir (ar) pagal Statybos įstatymą – atitinkamų Objektų projektus (Tvarkos aprašo 2 punkte nurodytais atvejais);

5.2. asmenys, pagal Nekilnojamojo turto kadastro įstatymą turintys teisę nustatyti nekilnojamųjų daiktų kadastro duomenis ir (ar) pagal Geodezijos ir kartografijos įstatymą – atlikti šio įstatymo 12 straipsnio 6 dalyje nurodytus geodezijos ir kartografijos darbus (Tvarkos aprašo 2.2 ir 2.3 papunkčiuose nurodytais atvejais);

5.3. asmenys, pagal Elektros energetikos įstatymą galintys rengti elektros tinklų projektus (Tvarkos aprašo 2.1.1 papunktyje nurodytu atveju);

5.4. asmenys, pagal Gamtinių dujų įstatymą galintys rengti skirstomųjų dujotiekių projektus (Tvarkos aprašo 2.1.4 papunktyje nurodytu atveju).

ANTRASIS SKIRSNIS

PLANŲ SUDĖTIS, TURINYS IR RENGIMO TVARKA

6. Planą sudaro:

6.1. aiškinamasis raštas – tekstinė dalis (aprašomi Plano rengimo pagrindai, nurodomi konkretūs Objektai ir jų apsaugos zonose ir (ar) MD teritorijose taikytinos specialiosios žemės naudojimo sąlygos arba pateikiama nuoroda, kur galima susipažinti su šiomis sąlygomis, Tvarkos aprašo 2.2 ir 2.3 papunkčiuose nurodytais atvejais nurodomi Objektų teisėtumą įrodantys dokumentai (Nekilnojamojo turto registro centrinio duomenų banko išrašas, statinio kadastro duomenų byla arba statybą leidžiantys dokumentai ar atitinkami suderinti projektai, kuriems įstatymų nustatytais atvejais statybą leidžiantys dokumentai neišduodami, ilgalaikio turto balansinė lentelė, paskutinių metų ilgalaikio turto inventorinis apyrašas, kiti dokumentai, įrodantys teisėtai vykdomą ūkinę ir (ar) kitokią veiklą, dėl kurios turi būti nustatytos konkrečių Objektų apsaugos zonos ir (ar) MD teritorijos), pateikiami kiti Objektų apsaugos zonoms ir (ar) MD teritorijoms nurodyti būtini paaiškinimai);

6.2. grafinė dalis – Objektų apsaugos zonų ir (ar) MD teritorijų brėžiniai arba interaktyvūs brėžiniai, kuriuose ant aktualaus georeferencinio pagrindo kadastro, ortofotografinio žemėlapio, savivaldybės erdvinių duomenų rinkinio arba kito pagrindo, tinkamo Objektui ir jo apsaugos zonai ir (ar) MD teritorijai aiškiai pažymėti, nurodomi konkretūs Objektai, jų apsaugos zonos ir (ar) MD teritorijos, kiti Plano iniciatoriaus nurodyti erdviniai duomenys ir (ar) erdvinių duomenų rinkiniai. Objektai, jų apsaugos zonos ir MD teritorijos žymimos:

6.2.1. 1 m tikslumu, jeigu Objektas dar nėra pastatytas (įrengtas);

6.2.2. 0,1 m tikslumu, jeigu Objektas yra pastatytas (įrengtas) ir yra parengtas inžinerinio tinklo planas (geodezinė nuotrauka) ir (ar) atlikti jo kadastriniai matavimai, kuriais vadovaujantis rengiami brėžiniai;

6.2.3. 0,5 m tikslumu kitais, Tvarkos aprašo 6.2.1 ir 6.2.2 papunkčiuose nenurodytais atvejais, jeigu Objektui nėra parengtas inžinerinio tinklo planas (geodezinė nuotrauka) ir (ar) nėra atlikti jo kadastriniai matavimai;

6.2.4. kitais, Tvarkos aprašo 6.2.1–6.2.3 papunkčiuose nenurodytais atvejais, įskaitant atvejus, jeigu Plano iniciatoriaus sprendimu Objektų (kilnojamų daiktų) apsaugos zonų brėžiniai rengiami ir Objektai pažymimi iš Objektų erdvinių duomenų, ne mažesniu tikslumu nei buvo nurodyta Objektų erdviniuose duomenyse jų nustatymo metu.

7. Brėžinių erdvinių duomenų rinkiniai rengiami *shape arba File Geodatabase formatu, erdvinius objektus grupuojant į shape bylas arba File Geodatabase erdvinių objektų klases ir erdvinių objektų grupes arba klases. Brėžiniai kartu su jų erdvinių duomenų rinkiniais ir šių erdvinių duomenų rinkinių specifikacija pateikiami MXD, DWG, QGZ ar kitu lygiaverčiu duomenų formatu ir PDF duomenų formatu. Objektų erdviniuose duomenyse privaloma nurodyti erdvinio objekto planinės padėties tikslumą. Plano rengėjas, atsižvelgdamas į planuojamos teritorijos dydį, pasirenka mastelį sprendiniams aiškiai ir įskaitomai atvaizduoti.

8. Brėžiniams parengti naudojami aktualūs nekilnojamojo turto kadastro duomenys, kiti Plano iniciatoriaus pasirinkti duomenys, tinkami Objektui ir jo apsaugos zonai ir (ar) MD teritorijai aiškiai pažymėti Tvarkos aprašo 6.2.1–6.2.4 papunkčiuose nurodytu tikslumu:

8.1. Georeferencinio pagrindo kadastro objektų erdviniai duomenys;

8.2. ortofotografinis žemėlapis;

8.3. savivaldybių erdvinių duomenų rinkinių objektai;

8.4. inžinerinių tinklų (elektros tinklų, magistralinių ir skirstomųjų dujotiekių, magistralinių naftotiekių (produktotiekių) ir (ar) šilumos perdavimo tinklų) planų duomenys;

8.5. kitas brėžinio pagrindas ir (ar) atliktų geodezinių matavimų duomenys.

9. Esami Objektai brėžiniuose turi būti atvaizduojami sutartiniais ženklais, kurie yra reglamentuoti techninių reikalavimų reglamente GKTR 2.11.03:2014 „Topografinių erdvinių objektų rinkinys ir topografinių erdvinių objektų sutartiniai ženklai“, patvirtintame Valstybinės geodezijos ir kartografijos tarnybos prie Lietuvos Respublikos Vyriausybės direktoriaus 2000 m. birželio 19 d. įsakymu Nr. 45 „Dėl techninių reikalavimų reglamento GKTR 2.11.03:2014 „Topografinių erdvinių objektų rinkinys ir topografinių erdvinių objektų sutartiniai ženklai“ patvirtinimo“. Brėžinyje (brėžiniuose) sutartiniais ženklais pažymima:

9.1. projektuojami, suprojektuoti arba esami (atitinkamai pagal Tvarkos aprašo 2 punkte nurodytus Planų rengimo atvejus) Objektai Tvarkos aprašo 6.2.1–6.2.4 papunkčiuose nurodytu tikslumu, kuriems atitinkamu tikslumu nustatomos apsaugos zonos ir (ar) MD teritorijos;

9.2. Plane nustatomos Objektų apsaugos zonos ir (ar) MD teritorijos, pažymimos nurodant jų dydį pagal Įstatyme nustatytus atitinkamus dydžius. Už tinkamą apsaugos zonos ir (ar) MD teritorijos dydžio nurodymą ir šios apsaugos zonos ir (ar) MD teritorijos pažymėjimą brėžinyje (brėžiniuose) atsakingas Plano rengėjas:

9.2.1. elektros tinklų apsaugos zonos:

9.2.1.1. oro linijos apsaugos zona – išilgai oro linijos esanti žemės juosta, kurios ribos nustatomos matuojant horizontalų atstumą į abi puses nuo kraštinių oro linijos laidų. Oro linijos apsaugos zonos ribos nustatomos atsižvelgus į šių linijų įtampą: iki 1 kV įtampos oro linijoms – po 2 metrus; 6 ir 10 kV įtampos oro linijoms – po 10 metrų; 35 kV įtampos oro linijoms – po 15 metrų; 110 kV įtampos oro linijoms – po 20 metrų; 330 ir 400 kV įtampos oro linijoms – po 30 metrų; 750 kV įtampos oro linijoms – po 40 metrų;

9.2.1.2. oro kabelių linijos apsaugos zona – išilgai oro kabelių linijos esanti žemės juosta, skaičiuojant po 2 metrus į abi puses nuo kraštinių kabelių;

9.2.1.3. požeminių kabelių linijos apsaugos zona – išilgai požeminių kabelių linijos esanti žemės juosta, skaičiuojant po 1 metrą į abi puses nuo šios linijos;

9.2.1.4. oro linijos apsaugos zona ir oro kabelių linijos apsaugos zona išilgai šių linijų ir kabelių sankirtos su vandens telkiniais (upėmis, kanalais, ežerais ir kitais vandens telkiniais) – oro erdvė virš vandens telkinių paviršiaus, matuojant horizontalų atstumą nuo kraštinių laidų ar kabelių: laivybiniams vandens telkiniams – 100 metrų atstumu, nelaivybiniams vandens telkiniams – atstumais, nustatytais Tvarkos aprašo 9.2.1.1 ir 9.2.1.2 papunkčiuose;

9.2.1.5. povandeninių kabelių linijų apsaugos zona – žemės (dugno) juosta išilgai povandeninės kabelių linijos, skaičiuojant po 100 metrų į abi puses nuo šios linijos kabelių inžinerinio statinio išorinių ribų (jeigu kabelių inžinerinio statinio nėra, – nuo šios linijos kraštinių kabelių);

9.2.1.6. transformatorių pastotės, skirstyklos, srovės keitimo stoties apsaugos zona atitinkamai sutampa su transformatorių pastotės, skirstyklos ir srovės keitimo stoties statiniais ir įrenginiais užstatyta teritorija. Uždarų transformatorių pastočių apsaugos zonos nenustatomos;

9.2.1.7. transformatorinės ar skirstomojo punkto apsaugos zona – 5 metrai aplink transformatorinę ar skirstomąjį punktą. Integruotų į pastatą transformatorinių apsaugos zonos nenustatomos;

9.2.2. magistralinių dujotiekių ir naftotiekių (produktotiekių) apsaugos zonos:

9.2.2.1. magistralinių dujotiekių ir naftotiekių (produktotiekių) vamzdyno apsaugos zona – išilgai vamzdyno trasos esanti žemės juosta, kurios ribos yra po 25 metrus į abi puses nuo vamzdyno ašies;

9.2.2.2. talpyklos kondensatui laikyti ir dujoms iš jo pašalinti apsaugos zona – 50 metrų aplink talpyklą;

9.2.2.3. kitų magistralinių dujotiekių ir naftotiekių (produktotiekių) įrenginių ir statinių (stočių, uždarymo įtaisų, valymo ir diagnozavimo įtaisų paleidimo ir priėmimo kamerų, slėgio ribojimo mazgų) apsaugos zona – žemės juosta, kurios ribos yra 25 metrų atstumu aplink teritorijos, kurioje yra šie įrenginiai ar statiniai, aptvėrimą;

9.2.3. skirstomųjų dujotiekių apsaugos zonos:

9.2.3.1. dujotiekių vamzdyno apsaugos zona – žemės juosta išilgai vamzdyno trasos, matuojant į abi puses nuo vamzdyno sienelės. Dujotiekių vamzdyno apsaugos zonos ribos nustatomos atsižvelgus į dujotiekių slėgį: ne didesnio kaip 5 barų slėgio dujotiekių – po 1 metrą; didesnio kaip 5 barų, bet ne didesnio kaip 16 barų slėgio dujotiekių – po 2 metrus;

9.2.3.2. dujų slėgio reguliavimo įrenginių apsaugos zona – žemės juosta aplink šį įrenginį. Dujų slėgio reguliavimo įrenginių apsaugos zonos ribos nustatomos atsižvelgus į įrenginių slėgį: ne didesnio kaip 5 barų darbinio slėgio įrenginių – po 2 metrus, o jeigu šis įrenginys yra pastate, apsaugos zonos ribos yra 2 metrai aplink šį pastatą; didesnio kaip 5 barų darbinio slėgio, bet ne didesnio kaip 16 barų darbinio slėgio įrenginių – po 7 metrus, o jeigu šis įrenginys yra pastate, apsaugos zonos ribos yra 7 metrai aplink šį pastatą;

9.2.3.3. katodinės saugos įrenginių, esančių ne pastate, apsaugos zona – 2 metrų pločio žemės juosta aplink įrenginį;

9.2.3.4. suskystintų gamtinių dujų įrenginių dydžiai pateikti lentelėje:

Lentelė. Suskystintų gamtinių dujų įrenginių apsaugos zona

Antžeminių rezervuarų talpa, m3	Apsaugos zonos plotis, m
iki 5	3
daugiau kaip 5 iki 20	10
daugiau kaip 20 iki 100	15
daugiau kaip 100 iki 250	20
daugiau kaip 250 iki 500	25

Pastaba. Lentelėje nurodytos suskystintų gamtinių dujų įrenginių apsaugos zonos nustatomos matuojant horizontalų atstumą nuo suskystintų gamtinių dujų įrenginių aptvėrimo. Jeigu šio aptvėrimo nėra, apsaugos zonos nustatomos matuojant horizontalų atstumą nuo suskystintų gamtinių dujų įrenginio išorinių sienelių ar ribų.

9.2.4. šilumos perdavimo tinklų apsaugos zonos:

9.2.4.1. antžeminių šilumos perdavimo tinklų vamzdynų ir požeminių šilumos bei karšto vandens perdavimo tinklų vamzdynų apsaugos zona – išilgai antžeminio šilumos perdavimo tinklų vamzdyno ar požeminių šilumos bei karšto vandens perdavimo tinklų vamzdyno esanti žemės juosta, skaičiuojant po 5 metrus į abi puses nuo kanalo (arba vamzdyno, jeigu vamzdynas paklotas bekanaliu būdu) išorinių ribų;

9.2.4.2. šiluminių kamerų, sklendžių priežiūros statinių, drenažo šulinių, termofikacinio vandens bei drenažo siurblinių, grupinių šilumos punktų apsaugos zona – 5 metrai aplink šių įrenginių ir (ar) statinių išorines ribas:

9.2.4.3. išilgai požeminių šilumos bei karšto vandens perdavimo tinklų vamzdynų paklotų drenažo vamzdžių, telesignalizacijos kabelių bei jiems priklausančių įrenginių apsaugos zona –išilgai šių priklausinių esanti žemės juosta, skaičiuojant po 5 metrus į abi puses nuo šių inžinerinių tinklų ir įrenginių išorinių ribų;

9.2.5. magistralinių dujotiekių vietovės klasės teritorija – išilgai magistralinio dujotiekio vamzdyno trasos esanti žemės juosta, kurios ribos yra po 200 metrų į abi puses nuo vamzdyno ašies ir 200 metrų atstumu nuo kraštinių jo taškų;

9.3. Plano iniciatoriaus pasirinkimu (pažymima tik esant atitinkamam Plano iniciatoriaus sprendimui):

9.3.1. Objektų dalys, kurioms apsaugos zonos ir (ar) MD teritorijos Plane nėra nustatomos, nes jau yra nustatytos ir (ar) įrašytos (įregistruotos) Nekilnojamojo turto registre;

9.3.2. Objektų apsaugos zonos ir (ar) MD teritorijos, kurios Plane nėra nustatomos, nes jau yra nustatytos ir (ar) įrašytos (įregistruotos) Nekilnojamojo turto registre;

9.4. žemės sklypų (jų dalių), patenkančių į pažymėtas Objektų apsaugos zonas ir (ar) MD teritorijas, ribos;

9.5. Georeferencinio pagrindo kadastro, ortofotografinio žemėlapio, savivaldybės erdvinių duomenų rinkinio ar kito pagrindo, tinkamo Objektui ir jo apsaugos zonai ir (ar) MD teritorijoms aiškiai pažymėti, duomenys;

9.6. Plano iniciatoriaus pasirinkimu kiti objektai, padedantys pagrįsti Plano sprendinius.

10. Planuose naudojamas Objektų apsaugos zonų, MD teritorijų erdvinių duomenų rinkinys sudaromas vadovaujantis Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacija, patvirtinta Lietuvos Respublikos žemės ūkio ministro 2019 m. gruodžio 16 d. įsakymu Nr. 3D-700 „Dėl Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacijos patvirtinimo“.

TREČIASIS SKIRSNIS

PLANŲ VIEŠINIMO IR TVIRTINIMO TVARKA

11. Plano iniciatorius kreipiasi į Lietuvos Respublikos energetikos ministeriją (toliau – Energetikos ministerija), pateikdamas prašymą organizuoti parengto Plano patvirtinimą (toliau – prašymas). Prašymas su priedais pateikiamas elektroninių ryšių priemonėmis arba kitais, su Energetikos ministerija suderintais, būdais. Prašymas turi būti pasirašytas saugiu elektroniniu parašu. Prašymo pavyzdys pateiktas Tvarkos aprašo priede. Kartu su prašymu ir priedais pateikiamas parengtas Planas (PDF duomenų formatu arba kitu lygiaverčiu duomenų formatu).

12. Prašyme turi būti nurodyta:

12.1. Plano iniciatoriaus:

12.1.1. vardas, pavardė, gimimo data, kontaktiniai duomenys (adresas, telefono numeris, elektroninio pašto adresas), kai Plano iniciatorius yra fizinis asmuo;

12.1.2. teisinė forma, pavadinimas, kodas, kontaktiniai duomenys (adresas, telefono numeris, elektroninio pašto adresas), atstovaujančiojo asmens pareigos, vardas, pavardė, atstovavimo pagrindas, kai Plano iniciatorius yra juridinis asmuo ar jo padalinys, kita organizacija ar jos padalinys;

12.2. teisę būti Plano iniciatoriumi pagal Tvarkos aprašo 4 punktą įrodantys dokumentai;

12.3. Tvarkos aprašo 6.1 papunktyje nurodyti dokumentai, įrodantys, kad Planas parengtas Tvarkos aprašo 2 punkte nurodytais atvejais;

12.4. informavimo apie prašymo priėmimą, nagrinėjimą ir sprendimo priėmimą būdas (raštu, siunčiant paštu prašyme nurodytu adresu, ar elektroniniu paštu) (toliau – pasirinktas informavimo būdas);

12.5. teisės aktų reikalavimus atitinkantis įgaliojimas, jeigu prašymą teikia įgaliojimo pagrindu Plano iniciatorių atstovaujantis asmuo, prašyme papildomai nurodant Tvarkos aprašo 12.1 papunktyje nurodytus atstovaujančiojo asmens duomenis.

13. Prašyme nurodyti duomenų subjekto fizinio asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, ir saugomi 5 metus. Pasibaigus saugojimo terminui dokumentai, kuriuose yra asmens duomenų, yra sunaikinami, išskyrus tuos, kurie įstatymų ar kitų teisės aktų, reglamentuojančių duomenų saugojimą, nustatytais atvejais turi būti perduoti saugojimui pagal Lietuvos Respublikos dokumentų ir archyvų įstatymą, jo įgyvendinamuosius ir kitus teisės aktus, reglamentuojančius tokių dokumentų saugojimą.

14. Parengtas Planas, gavus Plano iniciatoriaus prašymą ir priėmus sprendimą teikti Planą tvirtinti, teikiamas tvirtinti energetikos ministrui. Sprendimą teikti Planą tvirtinti priima ir Planą energetikos ministrui teikia tvirtinti Energetikos ministerijos struktūrinis padalinys, pagal kompetenciją atsakingas už atitinkamai kuruojamą sritį (toliau – Energetikos ministerijos struktūrinis padalinys). Energetikos ministerijos struktūrinis padalinys per 20 darbo dienų nuo Plano iniciatoriaus prašymo gavimo dienos priimtą sprendimą šį Planą teikti arba atsisakyti teikti tvirtinti bei pasirinktu informavimo būdu praneša apie šį sprendimą Plano iniciatoriui, atsisakymo teikti Planą tvirtinti atveju pateikdamas atsisakymo teikti tvirtinti motyvus ir nurodydamas Plano klaidas. Jeigu sprendimui priimti reikalingi papildomi duomenys (ar būtina patikslinti pateiktus duomenis), dėl šios informacijos pateikimo Energetikos ministerijos struktūrinis padalinys gali kreiptis į Energetikos ministerijai pavaldžias institucijas. Kai dėl objektyvių priežasčių per šiame punkte nurodytą terminą sprendimas negali būti priimtas, Energetikos ministerijos struktūrinis padalinys gali šį terminą pratęsti, bet ne ilgiau kaip 10 darbo dienų, apie tai pasirinktu informavimo būdu ne vėliau kaip per 5 darbo dienas nuo sprendimo pratęsti terminą priėmimo dienos informuodamas prašymą pateikusį asmenį ir nurodydamas priežastis, dėl kurių pratęstas terminas sprendimo priėmimui.

15. Planą atsisakoma teikti tvirtinti, kai:

15.1. prašymas neatitinka Tvarkos aprašo 12 punkte nustatytų reikalavimų ir (ar) sprendimui priimti reikalingi papildomi duomenys, kuriuos gali pateikti tik Plano iniciatorius;

15.2. Plano iniciatorius neatitinka Tvarkos aprašo 4 punkto nuostatų;

15.3. Objektai, kuriems nustatomos apsaugos zonos ar MD teritorijos, neatitinka Tvarkos aprašo 2 punkte nurodytų reikalavimų;

15.4. Planas neatitinka Tvarkos aprašo 6–10 punktuose nurodytų sudėties ir turinio reikalavimų.

16. Jeigu priimtas sprendimas atsisakyti teikti Planą tvirtinti, Planas grąžinamas Plano iniciatoriui. Naujas prašymas dėl šio Plano gali būti teikiamas Tvarkos aprašo nustatyta tvarka, tik ištaisius Energetikos ministerijos struktūrinio padalinio pranešime Plano iniciatoriui apie priimtą sprendimą atsisakyti Planą teikti tvirtinti nurodytas klaidas.

17. Jeigu Energetikos ministerijos struktūrinis padalinys pasirinktu informavimo būdu praneša Plano iniciatoriui, kad Planas teikiamas tvirtinti:

17.1. Energetikos ministerijos struktūrinis padalinys ne vėliau kaip kitą darbo dieną po nurodyto pranešimo išsiuntimo Plano iniciatoriui paskelbia Tvarkos aprašo 19.1 papunktyje nurodytą informaciją apie parengtą ir pateiktą tvirtinti Planą Energetikos ministerijos interneto svetainėje;

17.2. Plano iniciatorius pateikia Tvarkos aprašo 19.1 papunktyje nurodytą informaciją apie parengtą ir pateiktą tvirtinti Planą savivaldybei (savivaldybėms), nurodytai (nurodytoms) Tvarkos aprašo 19.1.1 papunktyje, ir apie tai informuoja atitinkamą Energetikos ministerijos struktūrinį padalinį.

18. Planas teikiamas tvirtinti energetikos ministrui ir energetikos ministro patvirtinamas per 20 darbo dienų nuo Tvarkos aprašo 17.2 papunktyje nurodyto Plano iniciatoriaus pranešimo Energetikos ministerijos struktūriniam padaliniui gavimo dienos, tačiau sprendimas tvirtinti Planą negali būti priimtas anksčiau, nei sueina 20 darbo dienų nuo Tvarkos aprašo 19.1 papunktyje nurodytos informacijos paskelbimo nurodytame papunktyje nustatyta tvarka, ir anksčiau, nei sueina 10 darbo dienų nuo Tvarkos aprašo 19.2 papunktyje nurodytos informacijos paskelbimo nurodytame papunktyje nustatyta tvarka. Likus ne mažiau kaip 10 darbo dienų iki planuojamo sprendimo dėl Plano patvirtinimo priėmimo dienos, Energetikos ministerijos struktūrinis padalinys paskelbia Tvarkos aprašo 19.2 papunktyje nurodytą informaciją apie šio sprendimo projektą Energetikos ministerijos interneto svetainėje, o Plano iniciatorius yra atsakingas už nurodytos informacijos paskelbimą kitais Tvarkos aprašo 19.2 papunktyje nurodytais būdais.

19. Apie nustatomas ir (ar) nustatytas Objektų apsaugos zonas ir MD teritorijas informuojama Įstatymo 11 straipsnyje nurodyta tvarka. Tvarkos aprašo 19.1 ir 19.2 papunkčiuose nurodytos informacijos pateikimą savivaldybei (savivaldybėms), nurodytai (nurodytoms) Tvarkos aprašo 19.1.1 ir 19.2 papunkčiuose, ir Tvarkos aprašo 19.2 papunktyje nurodytos informacijos paskelbimą Tvarkos aprašo 19.2 papunktyje nurodytuose laikraščiuose užtikrina Plano iniciatorius, o Plano ir kitos Tvarkos aprašo 19.1 ir 19.2 papunkčiuose nurodytos informacijos viešinimą Energetikos ministerijos interneto svetainėje – Energetikos ministerijos struktūrinis padalinys:

19.1. likus ne mažiau kaip 20 darbo dienų iki energetikos ministro įsakymo dėl Plano patvirtinimo pasirašymo dienos, informacija apie parengtą ir tvirtinti pateiktą Planą (Planas ar nuoroda, kur galima su juo susipažinti (išskyrus atvejus, kai jo negalima skelbti dėl valstybės ar tarnybos paslaptį sudarančios informacijos arba strateginę reikšmę nacionaliniam saugumui turinčių įmonių konfidencialios informacijos), nurodant Plane nustatomas Objektų apsaugos zonas ir (ar) MD teritorijas (nustatomų teritorijų pavadinimą ir dydį (plotį) bei jose taikytinas specialiąsias žemės naudojimo sąlygas arba pateikiant nuorodą, kur su jomis galima susipažinti) turi būti paskelbta:

19.1.1. atitinkamos savivaldybės (savivaldybių), kurios (kurių) teritorijoje pagal parengtą Planą numatoma nustatyti Objektų apsaugos zonas ir (ar) MD teritorijas, interneto svetainėje (svetainėse);

19.1.2. Energetikos ministerijos interneto svetainėje;

19.2. likus ne mažiau kaip 10 darbo dienų iki energetikos ministro įsakymo dėl Plano patvirtinimo pasirašymo dienos, šio įsakymo projektas ar nuoroda, kur galima susipažinti su šiuo projektu, turi būti paskelbti viename iš nacionalinių ir viename iš vietinių laikraščių, jeigu toks leidžiamas numatomų nustatyti Objektų apsaugos zonų ir (ar) MD teritorijų vietoje, savivaldybės (savivaldybių), kurios (kurių) teritorijoje pagal parengtą Planą numatoma nustatyti Objektų apsaugos zonas ir (ar) MD teritorijas, ir Energetikos ministerijos interneto svetainėse, nurodant nustatomas Objektų apsaugos zonas ir (ar) MD teritorijas (nustatomų teritorijų pavadinimą ir dydį (plotį) ir jose taikytinas specialiąsias žemės naudojimo sąlygas ar pateikiant nuorodą, kur su jomis galima susipažinti (išskyrus atvejus, kai šio įsakymo ar kito dokumento negalima skelbti dėl valstybės ar tarnybos paslaptį sudarančios informacijos arba strateginę reikšmę nacionaliniam saugumui turinčių įmonių konfidencialios informacijos).

20. Plano iniciatorius per 10 darbo dienų nuo Plano patvirtinimo dienos Nekilnojamojo turto kadastro ir Nekilnojamojo turto registro tvarkytojui Nekilnojamojo turto kadastro įstatymo ir Lietuvos Respublikos nekilnojamojo turto registro įstatymo nustatyta tvarka pateikia pranešimą apie naujai nustatytas ir (ar) pasikeitusias Objektų apsaugos zonas ir (ar) MD teritorijas kartu su Lietuvos Respublikos nekilnojamojo turto kadastro nuostatuose, patvirtintuose Lietuvos Respublikos Vyriausybės 2002 m. balandžio 15 d. nutarimu Nr. 534 „Dėl Lietuvos Respublikos nekilnojamojo turto kadastro nuostatų patvirtinimo“ (toliau – Nekilnojamojo turto kadastro nuostatai), nurodytais Plane nustatytų Objektų apsaugos zonų ir (ar) MD teritorijų erdviniais duomenimis ir į jas patenkančių arba nebepatenkančių (kai pasikeitė ar buvo panaikinta anksčiau nustatyta ta pati Objekto apsaugos zona ar MD teritorija) Nekilnojamojo turto registre įregistruotų žemės sklypų unikaliais numeriais ir kitais Nekilnojamojo turto kadastro nuostatuose nurodytais dokumentais.

21. Plano iniciatorius per 15 darbo dienų nuo Plano patvirtinimo dienos registruotu laišku, įteikiamu pasirašytinai, praneša (nurodytu terminu išsiunčia atitinkamus pranešimus) žemės sklypo, kuriame numatoma taikyti specialiąsias žemės naudojimo sąlygas Plane nustatytoje apsaugos zonoje ir (ar) MD teritorijoje, savininkui, valstybinės ar savivaldybės žemės patikėtiniui, taip pat fiziniam ar juridiniam asmeniui arba kitai organizacijai ar jų padaliniams, naudojantiems nurodytą žemę pagal Nekilnojamojo turto registre įregistruotą sutartį, ir (ar) šioje Plane nustatytoje Objekto apsaugos zonoje ar MD teritorijoje esančių Nekilnojamojo turto registre įregistruotų nekilnojamųjų daiktų savininkams ar patikėtiniams jų deklaruotos gyvenamosios vietos ar buveinės adresu, nurodydamas konkrečias Plane nustatytas Objektų apsaugos zonas ir (ar) MD teritorijas (nustatytų teritorijų pavadinimą ir dydį (plotį) ir jose taikytinas specialiąsias žemės naudojimo sąlygas (arba pateikia nuorodą, kur su jomis galima susipažinti) ir sprendimą, kuriuo buvo patvirtintas atitinkamas Planas. Tuo pačiu raštu informuojama apie teisę kreiptis į konkretų subjektą (nurodant jo pavadinimą, juridinio asmens arba kitos organizacijos ar jų padalinių kodą, buveinę, kontaktinius duomenis (adresas, telefono numeris, elektroninio pašto adresas) arba fizinio asmens vardą, pavardę, deklaruotą gyvenamąją vietą, kontaktinius duomenis (adresas, telefono numeris, elektroninio pašto adresas) dėl Įstatymo 13 straipsnio 1 dalyje nurodytos kompensacijos sumokėjimo, išskyrus Įstatymo 13 straipsnio 5 dalyje, 141 straipsnio 3 ar 5 dalyje nurodytus atvejus, kai kompensacijos nemokamos. Jeigu į Plane nustatytas Objektų apsaugos zonas ir (ar) MD teritorijas patenka gyvenamosios paskirties daugiabutis pastatas, apie šias Plane nustatytas teritorijas ir jose taikytinas specialiąsias žemės naudojimo sąlygas registruotu laišku, įteikiamu pasirašytinai, informuojama šio pastato savininkų bendrija ar kitas bendrojo naudojimo objektų valdytojas, kuris apie tai per 15 darbo dienų nuo šio registruotu laišku gauto pranešimo gavimo dienos raštu praneša butų ir kitų patalpų savininkams. Jeigu registruoto laiško nepavyksta įteikti ir (ar) nežinoma žemės sklypo savininko, fizinio asmens, naudojančio žemę pagal Nekilnojamojo turto registre įregistruotą sutartį, ir (ar) Plane nustatytoje Objekto apsaugos zonoje ar MD teritorijoje esančio Nekilnojamojo turto registre įregistruoto nekilnojamojo daikto savininko ar patikėtinio gyvenamoji vieta, informacija apie Plane nustatytas Objektų apsaugos zonas ar MD teritorijas paskelbiama Įstatymo 11 straipsnio 3 dalyje nustatyta tvarka. Įstatymo 11 straipsnio 5 dalyje nurodytu atveju informacija apie Plane nustatomą mažesnio, negu anksčiau nustatyta, dydžio tą pačią Objekto apsaugos zoną ar MD teritoriją, viešai paskelbiama Įstatymo 11 straipsnio 3 dalyje nustatyta tvarka.

Plano iniciatorius turi teisę šiame punkte nurodytus pranešimus siųsti ir elektroninių ryšių priemonėmis – per Nacionalinę elektroninių siuntų pristatymo, naudojant pašto tinklą, informacinę sistemą.

III SKYRIUS

BAIGIAMOSIOS NUOSTATOS

22. Prašymą įrašyti Plane nustatytas Objektų apsaugos zonas ar MD teritorijas į Nekilnojamojo turto kadastrą ir Nekilnojamojo turto registrą kartu su Nekilnojamojo turto kadastro nuostatuose nurodytais dokumentais arba prašymą įregistruoti į Nekilnojamojo turto registrą Plano iniciatorius pateikia Įstatymo 9 straipsnyje, 141 straipsnio 3 ir 13 dalyse nurodyta tvarka.

23. Planai keičiami Plano iniciatoriaus sprendimu ir keitimai rengiami, tvirtinami, apie juos informuojama Tvarkos aprašo nustatyta tvarka, išskyrus Tvarkos aprašo 24 punkte nurodytą atvejį.

24. Plano techninė klaida, kurią ištaisius nekinta patvirtintame Plane nustatytos Objektų apsaugos zonos ar MD teritorijos, taisoma, Plano iniciatoriui priėmus sprendimą dėl klaidos taisymo. Šiais atvejais netaikomos Tvarkos aprašo 17–19 ir 21 punktų nuostatos dėl Plano viešinimo. Plano techninę klaidą gali ištaisyti patvirtinto Plano rengėjas arba kitas Plano iniciatoriaus Tvarkos aprašo 5 punkte nustatyta tvarka parinktas Plano rengėjas. Pataisytas Planas teikiamas Energetikos ministerijai Tvarkos aprašo 11 punkte nustatyta tvarka su prašymu, atitinkančiu Tvarkos aprašo 12.1, 12.2, 12.4 ir 12.5 papunkčiuose nurodytus reikalavimus. Pataisytas Planas energetikos ministro patvirtinamas ne vėliau kaip per 25 darbo dienas nuo prašymo gavimo dienos, nebent per Tvarkos aprašo 14 punkte nurodytą terminą Energetikos ministerijos struktūrinis padalinys priima sprendimą atsisakyti teikti pataisytą Planą tvirtinti bei pasirinktu informavimo būdu praneša apie šį sprendimą Plano iniciatoriui, nurodydamas atsisakymo teikti tvirtinti motyvus. Per 3 darbo dienas nuo pataisyto Plano patvirtinimo dienos informacija apie ištaisytą techninę klaidą ir energetikos ministro įsakymas dėl pataisyto Plano patvirtinimo kartu su pataisytu Planu skelbiami Energetikos ministerijos interneto svetainėje (išskyrus atvejus, kai šio įsakymo ar kito dokumento negalima skelbti dėl valstybės ar tarnybos paslaptį sudarančios informacijos).

25. Plane nustatyta Objekto apsaugos zona ir (ar) MD teritorija gali būti keičiama (dėl Objekto rekonstravimo ar kitų priežasčių):

25.1. rengiant Plano (jo dalies) pakeitimą Tvarkos apraše nustatyta tvarka, jeigu nėra rengiami Įstatymo 6 straipsnio 1 dalies 1–5 punktuose nurodyti dokumentai, arba;

25.2. rengiant dokumentą (dokumentus), nurodytą (nurodytus) Įstatymo 6 straipsnio 1 dalies 1–5 punktuose. Tokiu atveju nėra privaloma keisti patvirtintą Planą, tačiau Plano (jo dalies) pakeitimas gali būti rengiamas Plano iniciatoriaus sprendimu.

_____________________

Elektros tinklų, magistralinių dujotiekių ir naftotiekių (produktotiekių), skirstomųjų dujotiekių, šilumos perdavimo tinklų apsaugos zonų, magistralinių dujotiekių vietovės klasių teritorijų planų rengimo (nerengiant teritorijų planavimo dokumento ar žemės valdos projekto) ir tvirtinimo tvarkos aprašo

priedas

(Prašymo organizuoti Plano patvirtinimą pavyzdys)

___________________________________________________________________________

(Plano iniciatoriaus: fizinio asmens vardas, pavardė, gimimo data / juridinio asmens arba kitos organizacijos, neturinčios juridinio asmens statuso: teisinė forma, nesutrumpintas pavadinimas, kodas, atstovaujančiojo asmens pareigos, vardas, pavardė, o tuo atveju, jeigu prašymą teikia pagal įgaliojimą atstovaujantis asmuo – ir atitinkami šio pagal įgaliojimą veikiančio asmens duomenys

_____________________________________________________________________________________________

(Plano iniciatoriaus adresas, telefono numeris, elektroninio pašto adresas, o tuo atveju, jeigu prašymą teikia pagal įgaliojimą atstovaujantis asmuo – ir atitinkami šio pagal įgaliojimą veikiančio asmens duomenys)

_____________________________________________

(asmens ar institucijos, kuriai teikiamas prašymas, pavadinimas)

PRAŠYMAS ORGANIZUOTI PLANO PATVIRTINIMĄ

_______ Nr.______

(data)

1. Plano pavadinimas

_________________________________________________________________________

2. Vieta, kuriai parengtas Planas

_________________________________________________________________________

(savivaldybė, žemės sklypo (sklypų), patenkančio (patenkančių) į Plane nustatomą apsaugos zoną ir (ar) magistralinio dujotiekio vietovės klasės teritoriją, adresas, kadastro numeris, unikalus numeris)

3. Informavimo apie prašymo priėmimą, nagrinėjimą ir sprendimo priėmimą būdas

_________________________________________________________________________

(raštu, siunčiant paštu prašyme nurodytu adresu, ar elektroniniu paštu)

PRIDEDAMA:

1. Įgaliojimas (jeigu prašymą teikia pagal įgaliojimą atstovaujantis asmuo).

2. Teisę būti Plano iniciatoriumi įrodantys dokumentai.

3. Plano rengimo pagrindą įrodantys dokumentai.

4. Planas.

5.

Pastaba. Plano iniciatoriaus sprendimu prašymo 2 punkte nurodyti duomenys gali būti pateikti atskiru priedu.

____________________